
ACORD 52/2006, DE 16 DE FEBRER, DEL PLE DEL CONSELL DE L’AUDIOVISUAL DE CATALUNYA
Expedient núm.: 03/Prv//2006

I. L’1 de febrer de 2006, ha tingut entrada al Consell de l’Audiovisual de Catalunya l’escrit (registre entrada 243/2006) del conseller primer de la Generalitat de Catalunya mitjançant el qual es demana l’emissió d’informe previ sobre el projecte d’ordre per la qual s’aproven les bases reguladores per a la concessió de subvencions a emissores de ràdio i televisió i a empreses periodístiques editores de premsa digital en català o en aranès, de gestió privada

II. Les bases reguladores que s’aproven mitjançant l’ordre són perquè les emissores de ràdio i televisió, que emetin íntegrament en català o aranès, i les empreses periodístiques editores de premsa digital amb publicacions íntegrament escrites en català o aranès, de gestió privada, puguin obtenir subvencions amb la finalitat de garantir la continuïtat de les emissions o de les publicacions informatives digitals, en català o aranès, per tal d’ampliar i consolidar els mitjans de comunicació en aquestes llengües. 

Aquest projecte consta de quatre annexos: el primer «Bases generals» que està estructurat en tretze bases; el segon «Bases específiques de les subvencions a emissores de ràdio en català o en aranès» que està estructurat en sis apartats; el tercer «Bases específiques de les subvencions a emissores de televisió en català o en aranès» que, també,  està estructurat en sis apartats i, finalment, el quart «Bases específiques de les subvencions a l’edició i difusió de publicacions informatives digitals en català o en aranès» que està estructurat en set apartats. 

III. D’acord amb el que estableix la lletra a de l’article 10 de la Llei 2/2000, de 4 de maig, del Consell de l'Audiovisual de Catalunya, les propostes d’avantprojectes de llei i dels projectes de disposicions de caràcter general que continguin normes relatives al sector audiovisual i llurs modificacions eventuals, han de ser sotmeses a l’informe previ del Consell.

El Ple del Consell de l'Audiovisual de Catalunya, ha adoptat els següents,
ACORDS
1. Aprovar l’informe previ sobre el projecte d’ordre per la qual s’aproven les bases reguladores per a la concessió de subvencions a emissores de ràdio i televisió i a empreses periodístiques editores de premsa digital en català o en aranès, de gestió privada.

2. Comunicar aquest acord al conseller primer de la Generalitat de Catalunya

Barcelona, 15 de febrer de 2006

Josep M. Carbonell i Abelló                                    Antoni Bayona  Rocamora

President                                                                 Conseller secretari

Informe sobre el projecte d’ordre per la qual s’aproven les bases reguladores per a la concessió de subvencions a emissores de ràdio i televisió i a empreses periodístiques editores de premsa digital en català o en aranès, de gestió privada 

Informe sobre el projecte d’ordre per la qual s’aproven les bases reguladores per a la concessió de subvencions a emissores de ràdio i televisió i a empreses periodístiques editores de premsa digital en català o en aranès, de gestió privada

1. Antecedents

L’1 de febrer de 2006, ha tingut entrada al Consell de l’Audiovisual de Catalunya l’escrit (registre entrada 243/2006) del conseller primer de la Generalitat de Catalunya mitjançant el qual es demana l’emissió d’informe previ sobre el projecte d’ordre per la qual s’aproven les bases reguladores per a la concessió de subvencions a emissores de ràdio i televisió i a empreses periodístiques editores de premsa digital en català o en aranès, de gestió privada

El Consell de l’Audiovisual de Catalunya emet el present informe amb la finalitat de donar compliment a allò que estableix la lletra a de l’article 10 de la Llei 2/2000, de 4 de maig, segons la qual el Consell ha d’elaborar informes pel que fa a avantprojectes de llei i els projectes de disposicions de caràcter general que continguin normes relatives al sector audiovisual

2. Consideracions preliminars.

Al tractar-se d’una disposició de caràcter general l’expedient consta dels antecedents administratius i la tramitació establerta a la Llei 13/1989, de 14 de desembre, d’organització, procediment i règim jurídic de l’Administració de la Generalitat de Catalunya.

Les bases que s’adjunten són perquè les emissores de ràdio i televisió, que emetin íntegrament en català o aranès, i les empreses periodístiques editores de premmsa digital amb publicacions íntegrament escrites en català o aranès, de gestió privada, puguin obtenir subvencions amb la finalitat de garantir la continuïtat de les emissions o de les publicacions informatives digitals, en català o aranès, per tal d’ampliar i consolidar els mitjans de comunicació en aquestes llengües. 

3. Observacions a les bases que han de regir l’atorgament de subvencions.

Cal fer esment que el projecte d’ordre consta de quatre annexos: el primer «Bases generals» està estructurat en tretze apartats que són els següents: 1. objecte; 2. destinataris/àries; 3. definicions; 4. quantia i pagament de la subvenció; 5. documentació; 6. termini ; 7. sol·licituds; 8. tramitació, 9. publicitat; 10. justificació; 11. altres obligacions dels/de les beneficiaris/àries i 12. revocació; el segon «Bases específiques de les subvencions a emissores de ràdio en català o en aranès» que està estructurat en sis apartats; el tercer «Bases específiques de les subvencions a emissores de televisió en català o en aranès» que, també,  està estructurat en sis apartats i, finalment, el quart «Bases específiques de les subvencions a l’edició i difusió de publicacions informatives digitals en català o en aranès» que està estructurat en set apartats. 

3.1 «Bases generals»

Pel que fa a l’apartat 1 «Objecte» i per tal de fomentar aquelles emissores de ràdio i televisió que no duguin a terme una programació inadequada tal com es defineix a l’apartat 3 es proposa que s’inclogui en aquest apartat després de la paraula llengües el següent així com fomentar aquelles emissores de ràdio i televisió que no realitzin una programació inadequada.  

Pel que fa a l’apartat 3 «Definicions» en el subapartat 7 es fa referència a la paraula carrusel i, potser, seria més idoni la utilització de la paraula redifusió la qual té més sentit en l’argot dels mitjans de comunicació. També, en aquest subapartat, es parla que no es consideraran programes de producció pròpia les radiofòrmules musicals ni els programes televisius d’emissió continuada de vídeos musicals però aquest Consell considera que aquesta exclusió tan genèrica es contradiu amb la definició de producció pròpia que recull la normativa audiovisual així com amb la pròpia definició que estableixen aquestes bases.

3.2 «Bases específiques de les subvencions a emissores de ràdio en català o en aranès»

Per coherència amb la proposta de l’apartat 1 de les bases generals es proposa la supressió de tot l’apartat 3.3.

Pel que fa a la lletra a de l’apartat 5 en la que es demana com a documentació acreditativa «els justificants o documents acreditatius de l’audiència durant l’any anterior a la convocatòria» es considera que, com que són documents de difícil acreditació, s’afegeixin les paraules si escau o si existissin després d’acreditatius
3.3 «Bases específiques de les subvencions a emissores de televisió en català o en aranès»

Per coherència amb la proposta de l’apartat 1 de les bases generals es proposa la supressió de tot l’apartat 3.3.

Pel que fa a la lletra a de l’apartat 5 en la que es demana com a documentació acreditativa «els justificants o documents acreditatius de l’audiència durant l’any anterior a la convocatòria» es considera que, com que són documents de difícil acreditació, s’afegeixin les paraules si escau o si existissin després d’acreditatius
Pel que fa a la lletra a de l’apartat 6 seria aconsellable que la quantia fixada per a l’import de les subvencions fos igual com a mínim a la que es fixa a les «bases específiques de les subvencions a emissores de ràdio en català o en aranès» fet que es justifica atès que la gestió de les emissores de televisió té un major cost que la gestió de les emissores de ràdio.

3.4 «Bases específiques de les subvencions a l’edició i difusió de publicacions informatives digitals en català o en aranès»

Pel que fa a la lletra d de l’apartat cinquè es sol·licita els justificants acreditatius de les despeses de personal (nòmines, butlletins oficials de cotització i relació nominal dels treballadors/ores) es considera que, atesa la precarietat laboral que pateix el sector audiovisual local, seria recomanable afegir, també, la sol·licitud d’aquests justificants a les «bases específiques de les subvencions a emissores de ràdio en català o en aranès» i a les «bases específiques de les subvencions a emissores de televisió en català o en aranès»

Finalment, pel que fa a la lletra f del mateix apartat es proposa el següent redactat: «f) El justificant acreditatiu de l’adhesió de l’empresa o l’entitat sol·licitant al Consell de la Informació de Catalunya o com a membre adherit a l’Agència de Qualitat d’Internet (en el supòsit que l’empresa o entitat en disposi)» 

4. Conclusió.

Per tot l’exposat, el Consell de l’Audiovisual de Catalunya informa favorablement el projecte d’ordre per la qual s’aproven les bases reguladores per a la concessió de subvencions a emissores de ràdio i televisió i a empreses periodístiques editores de premsa digital en català o en aranès, de gestió privada d’acord amb les consideracions formulades en el punt 3 d’aquest informe.

Barcelona, 15 de febrer de 2006

